26. ΒΑΣΙΛΙΚΟΝ ΔΙΑΤΑΓΜΑ υπ’ αριθ. 583 της 4/16 Σεπτ. 1970 (ΦΕΚ Α΄ 190) Περί συστάσεως ΙΖ Ελεγκτηρίου Εξόδων παρά τω Ταμείω Πληρωμών Αθηνών, αυξήσεως της οργανικής συνθέσεως αυτού και καθορισμού αρμοδιότητος Ελεγκτηρίων. (Διόρθ. Ημαρτ.ΦΕΚ Α΄217 της 15 Οκτ. 1970) Έχοντες υπ’ όψει: 1)Τας διατάξεις των άρθρ. 17 (παρ. Δ) και 19 του Νόμ. 4464/65 «περί τροποποιήσεως διατάξεων τινών του Υπαλληλικού Κώδικος κλπ».  2)Την σύμφωνον υπ’ αριθ. 491/70 γνωμοδότησιν του Ανωτάτου Συμβουλίου Δημοσίων Υπηρεσιών και, 3)Την υπ’ αριθ. 587/70 γνωμοδότησιν του Συμβουλίου της Επικρατείας, προτάσει του Υπουργού των Οικονομικών, απεφασίσαμεν και διατάσσομεν: ΄Αρθρ.1.-1.Παρά τω Ταμείω Πληρωμών Αθηνών συνιστάται ΙΖ΄ Ελεγκτήριον Εξόδων.  2.Εις την αρμοδιότητα του Ελεγκτηρίου τούτου υπάγεται η πληρωμή εις δικαιούχους κατοίκους της πόλεως Αθηνών: α)τριμήνων και εξαμήνων συντάξεων εις τους οικείους θανόντων συνταξιούχων προ της 1.12.69, β)των, εξ αναπροσαρμογής συντάξεως κατά τας διατάξεις του Ν.Δ. 4605/66 και του Α.Νόμ. 377/68, διαφορών, γ)του χρηματικού βοηθήματος εις τους απόρους και ανικάνους τυφλούς, των επιδοματούχων Κρητικών Αγώνων, ως και των πάσης φύσεως επιδομάτων και συντάξεων μη καταβαλλομένων δι’ επιταγών, δ)των επιδικαζομένων διατροφών και ε)αποδοχών υπαλλήλων, χρηματικών ενταλμάτων και ενοικίων καταστημάτων του Υπουργείου Βιομηχανίας, περιοριζομένης αντιστοίχως της αρμοδιότητος των Α΄ ΙΕ΄και ΙΔ΄ Ελεγκτήριον Εξόδων του Ταμείου τούτου.  3.Προστίθεται εις την οργανικήν σύνθεσιν του Ταμείου τούτου μία θέσις Ελεγκτού Ταμίου Α΄ ή Β΄ Τάξεως, επί βαθμώ 4ω ή 5ω, καλυπτομένη εκ της γενομένης αυξήσεως της οργανικής συνθέσεως του προσωπικού της Ταμιακής Υπηρεσίας δυνάμει του Νόμ. 4464/65. Άρθρ.2.-1.Εις την αρμοδιότητα του Α΄ Ελεγκτηρίου του Ταμείου Πληρωμών Πειραιώς υπάγεται η πληρωμή εις δικαιούχους κατοίκους της πόλεως Πειραιώς επιδικαζομένων διατροφών.  2.Εις την αρμοδιότητα του Ελεγκτηρίου τούτου και του Γ΄ Ελεγκτηρίου του Ταμείου Πληρωμών Θεσσαλονίκης υπάγεται και η πληρωμή συντάξεων μη καταβαλλομένων δι’ επιταγών εις κατοίκους της κατά τόπον αυτών αρμοδιότητος.  Εις τον Ημέτερον επί των Οικονομικών Υπουργόν, ανατίθεμεν την δημοσίευσιν και εκτέλεσιν του παρόντος.  